Aalborg Håndbold fik et skidt udgangspunkt for at booke en billet til Final Four i Champions League, da det nordjyske mandskab torsdag aften tabte på udebane mod det ungarske storhold Veszprem i den første kvartfinalekamp mellem holdene. I en heksekedel, hvor det både var varmt udenfor og inde i hallen, vandt Veszprem med 36-29. Dermed venter der Aalborg Håndbold en svær opgave i næste uges returkamp. Her skal det nordjyske hold vinde minimum lige så stort, som de tabte torsdag aften, hvis det skal blive til deltagelse i næste måneds Final Four-stævne i Köln. Kom godt fra start Aalborg Håndbold fik scoret kampens første mål og kom også foran 3-2 og 4-3, men midt i første halvleg trak værterne fra. Veszprem, som har den danske landsholdsspiller Rasmus Lauge på holdkortet, scorede fire mål på stribe og kom foran 11-7. Nordjyderne fik bremset de ungarske værter, som forskellen ikke blev øget. Dermed gik Aalborg Håndbold-spillerne kun til pause bagud med et enkelt mål. Aalborg fik udlignet til 17-17 ved at score det første mål i anden halvleg, men herefter kom det nordjyske mandskab ind i en skidt periode. Hjemmeholdet trak fra og fik opbygget en føring på seks mål. Fik ikke lukket hullet Holdene skiftedes til at score i de efterfølgende minutter, så Veszprem holdt fast i føringer på fem eller seks mål. Aalborg fik reduceret Veszprems føring til fire mål, men i opgørets sidste minutter trak ungarerne fra igen og sikrede sig en sejr på 36-29. De nordjyske Champions League-sølvvindere fra sidste sæson skal således have fundet andre takter i returkampen, der spilles i Aalborg onsdag 18. maj.

Referat:
Aalborg Håndbold tabte med syv mål i den første Champions League-kvartfinale mod ungarske Veszprem og skal nu bruge en storsejr i næste uges returopgør.